钦定古今图书集成/明伦汇编/氏族典/第053卷 > 韦温
## 钦定古今图书集成/明伦汇编/氏族典/第053卷 > 韦温

按《唐书韦贯之传》：“贯之兄绶，绶子温，字弘育，方七岁，
日诵书数千言。十一举两经及第，以拔萃高等补咸
阳尉。入为监察御史。以台制苛严，不可以省养，不拜，
换著作郎。既谢，辄解归侍亲疾。既居丧，毁瘠不支。服
除，李逢吉辟置宣武府，频迁右补阙。宰相宋申锡被
构，罪不测，温率同舍伏阁切争，由是益知名，改侍御”
史。李德裕入辅，擢礼部员外郎，拜谏议大夫，未几，为
翰林学士。先是，绶在禁廷，积忧畏病废，故诫温不得
任近职。至是固辞，换知制诰，引疾，徙太常少卿。久之，
为给事中，迁尚书右丞，出为陕虢观察使。武宗立，擢
吏部侍郎，出宣歙观察使。卒，年五十八，赠工部尚书，
谥曰孝。